Боһорман ауылы биләмәһе хакимиәте контораһы элегерәк заманында зыярат булған урында урынлашҡан ине. Шул яҡта экскаватор менән ҡаҙыу эштәре башланғас, ер менән кеше һөйәктәре лә килеп сыға башлаған. Шул ауылдың биш малайы, ҡыҙыҡ күреп баш һөйәген типкеләп уйнатып йөрөтә башлай, өлкәндәрҙең әйтеүенә ҡолаҡ та һалмай. Ни эшләп олораҡтар ул һөйәктәрҙе һыйып, кире ерләп ҡуймағандыр, уныһы икенсе мәсьәлә. Әммә шуныһы хәтерҙә ҡалды: шул биш уҡыусы ла ир ҡорона етеү менән, ни сәбәптәндер, йәшләй генә донъя ҡуйҙы. Бәлки мәрхүмдең ҡарғышы төшкәндер...